Borgartún 25 , oft nefnd Hús atvinnulífsins , hýsir skrifstofu fjölmargra samtaka , þar á meðal Samtaka iðnaðarins sem leggjast gegn frumvarpinu sem Samtök verslunar og þjónustu sem einnig eru í húsinu styðja . Frumvarp Kristjáns Þórs Júlíussonar sjávarútvegs - og landbúnaðarráðherra um róttækar breytingar á fyrirkomulagi úthlutunar tollkvóta á innfluttar landbúnaðarvörur , sem ætlað er að færa neytendum lægra smásöluverð , fékk gagnýni á sig úr óvæntri átt að mati Samtaka verslunar og þjónustu . Það er frá Félagi atvinnurekenda , Neytendasamtakanna sem og Samtaka iðnaðarins , en bæði samtökin , það er SVÞ og SI , eru með skrifstofur sínar í Húsi Atvinnulífsins í Borgartúninu . Ábati neytenda gæti numið hundruðum milljóna króna á ári að mati SVÞ . Samtök verslunar og þjónustu segja sterkar líkur á að breytingarnar sem ráðherra hafi mótað í frumvarpinu muni lækka verð á innfluttum landbúnaðarafurðum , neytendum til hagsbóta , en atvinnuveganefnd Alþingis hefur fjallað um frumvarpið að undanförnu . Segja samtökin frumvarpið virðast vandað og hagsmunaaðilar hafi fengið að koma sjónarmiðum á framfæri á undirbúningsstigum , en síðan hafi sá fáheyrði atburður átt sér stað að ellefu félög hagsmunaaðila hafi ályktað gegn frumvarpinu , degi fyrir áætlaðan afgreiðsludag nefndarinnar . Fyrir utan aðila sem SVÞ telur greinilega ekki koma á óvart að séu andstæð frumvarpinu , eins og Bændasamtök Íslands og ýmis aðildarfélög þeirra , hafi stuðningurinn frá FA , SI og Neytendasamtökunum verið óvæntur . „ Það kemur vægast sagt mjög á óvart að samtök á borð við Félag atvinnurekenda , Samtök iðnaðarins og Neytendasamtökin sameinist um að leggja stein í götu lagafrumvarps sem hafði það að raunverulega markmið að færa íslenskum neytendum ábata sem numið getur fleiri hundruðum milljóna króna á ári , “ segir í yfirlýsingu SVÞ , en samtökin segja rökin sem sett eru gegn frumvarpinu í ályktun hagsmunasamtakanna afar óljós . „ [ Þ.e. ] að finna þyrfti málinu heppilegri farveg , m.a. til að bregðast við mögulegum frávikum sem alltaf kunna að koma upp í búvöruframleiðslu , sem háð er veðurfari og öðrum ytri aðstæðum . “ Skora Samtök verslunar og þjónustu að lokum á atvinnuveganefnd Alþingis að afgreiða frumvarpið til 2. umræðu svo það fái eðlilega þinglegan framgang . „ Því verður ekki trúað að óreyndu að Alþingi láti mótsagnakennd rök þröngs sérhagsmunahóps , sem hefur hlotið stuðning úr óvæntri átt , stöðva framgang lagafrumvarps sem hefur það raunhæfa markmið að færa íslenskum neytendum ábata sem lengi hefur verið kallað eftir . “